องค์การเภสัชกรรม รับมอบวัคซีนซิโนแวค จำนวน 1.5 ล้านโดสจากประเทศจีน ทำให้ยอดซิโนแวคถึงไทยแล้ว รวม 6 ล้านโดส และจะได้รับเพิ่มอีก 3 ล้านโดส ในเดือนมิถุนายนนี้
นพ.วิฑูรย์ ด่านวิบูลย์ ผู้อำนวยการองค์การเภสัชกรรม เปิดเผยว่าช่วงเช้าที่ผ่านมา (20 พฤษภาคม 2564) ตนเองลงพื้นที่เขตปลอดอากรและคลังสินค้า ท่าอากาศยานสุวรรณภูมิ จังหวัดสมุทรปราการ รับมอบวัคซีนโควิด-19 ของซิโนแวคจากประเทศจีน เพิ่มอีก 1.5 ล้านโดส โดยก่อนหน้านี้ได้นำเข้าวัคซีนซิโนแวคมาแล้ว 8 ล็อต • ล็อตแรกเมื่อวันที่ 24 กุมภาพันธ์ 2564 จำนวน 200,000 โดส • วันที่ 22 มีนาคม 2564 จำนวน 800,000 โดส • วันที่ 10 เมษายน 2564 จำนวน 1 ล้านโดส • วันที่ 24 เมษายน 2564 จำนวน 500,000 โดส • วันที่ 6 พฤษภาคม 2564 จำนวน 1 ล้านโดส • วันที่ 14 พฤษภาคม 2564 เป็นวัคซีนที่ทางประเทศจีนบริจาค จำนวน 500,000 โดส • วันที่ 15 พฤษภาคม 2564 จำนวน 500,000 โดส • และในวันนี้ 1.5 ล้านโดส รวมวัคซีนที่องค์การเภสัชกรรมจัดหาได้เข้ามาแล้ว ทั้งสิ้น 6 ล้านโดส • ภายในเดือนมิถุนายนนี้ จะนำเข้ามาอีกจำนวน 3 ล้านโดส         ทั้งนี้ วัคซีนทุกล็อตที่รับเข้ามาจะมีการควบคุมอุณหภูมิการจัดส่งและจัดเก็บ โดยวัคซีนทำการจัดเก็บยังคลังสำรองวัคซีนโควิด-19 ที่ศูนย์กระจายสินค้าของ บริษัท ดีเคเอสเอช (ประเทศไทย) จำกัด ซึ่งเป็นคลังที่มีคุณภาพ มาตรฐาน จากนั้นองค์การเภสัชกรรมจะตรวจรับและส่งให้กรมวิทยาศาสตร์การแพทย์ เพื่อทำการตรวจสอบคุณภาพ มาตรฐาน และเอกสารต่างๆ เมื่อผ่านการตรวจสอบทุกขั้นตอนแล้ว จะส่งให้กรมควบคุมโรคตรวจรับวัคซีนและกระจายไปยังหน่วยบริการ และสถานพยาบาลต่างๆ เพื่อฉีดให้กับกลุ่มเป้าหมายตามแผนที่ทางกรมควบคุมโรคกำหนดต่อไป        ทั้งนี้ ปัจจุบัน ข้อมูล ณ วันที่ 19 พฤษภาคม 2564 วัคซีนซิโนแวค ได้มีการใช้ทั่วโลกแล้วกว่า 260 ล้านโดส ใน 45 ประเทศ เป็นวัคซีนที่มียอดการใช้มากที่สุดเป็นอันดับ 2 ต่อจากวัคซีนของบริษัทไฟเซอร์